ຊາວ​ອາ​ເມ​ຣິ​ກັນ 3 ຄົນ​ຖືກ​ຂ້າ​ຕາຍ ໃນ​ການບຸກ​ໂຈມ​ຕີ ​ຖານ​ທັບ ໃນ​ປະ​ເທດ ​ເຄັນ​ຢາ
ຜູ້​ເຫັນ​ເຫດ​ການ​ຄົນ​ນຶ່ງ ທີ່ບໍ່​ປະ​ສົ່ງ​ອອກ​ຊື່ເພາະ​ຢ້ານ​ຖືກ​ອາ​ຄາດ ໄດ້​ກ່າວ​ຕໍ່​ວີ​ໂອ​ເອ ກ່ຽວ​ກັບວ່າ ເປັນ​ຈັ່ງ​ໃດ ລາວ​ຈຶ່ງ​ຕື່ນ​ຂຶ້ນ​ມາ​ຍ້ອນ​​ສຽງລະ​ເບີດ​ແຕກ​ຂຶ້ນຫຼາຍ​ຄັ້ງ ​ຕິດ​ຕາມ​ມາ​ດ້ວຍ​ສຽງຍິງ​ປືນ​ເປັນ​ເວ​ລາຫຼາຍ​ຊົ່ວ​ໂມງ.
ພະນັກງານກະຊວງປ້ອງກັນປະເທດສະຫະລັດ 3 ຄົນ ຖືກຂ້າຕາຍ ໃນຂະນະທີ່ກຸ່ມຫົວຮຸນແຮງອາລ-ຊາບັບ ບຸກໂຈມຕີເຂົ້າໄປໃນຖານທັບທີ່ນຳໃຊ້ໂດຍກຳລັງຕໍ່ຕ້ານການກໍ່ການຮ້າຍຂອງສະຫະລັດ ຢູ່ໃນປະເທດເຄັນຢາ ກ່ອນຟ້າແຈ້ງວັນອາທິດວານນີ້ ອີງຕາມກອງທັບສະຫະລັດ ແລ້ວ ການບຸກໂຈມຕີຕໍ່ເດີ່ນເຮືອບິນ ແມນດາ ເບ ກໍຍັງໄດ້ທຳລາຍເຮືອບິນແລະລົດຍົນຂອງສະຫະລັດ ຈຳນວນນຶ່ງ ກ່ອນທີ່ຕົນຈະຕອບໂຕ້ຄືນ ການໂຈມຕີບັ້ນທຳອິດຂອງກຸ່ມທີ່ເປັນເຄືອຂ່າຍຂອງກຸ່ມອາລ-ກາອີດາ ຕໍ່ກອງກຳລັງຂອງສະຫະລັດ ທີ່ປະຈຳການຢູ່ໃນປະເທດທີ່ຕັ້ງຢູ່ໃນພາກຕາເວັນອອກຂອງທະວີບອາຟຣິກາ ກອງທັບສະຫະລັດ ໄດ້ເອີ້ນສະພາບການດ້ານຄວາມປອດໄພວ່າ “ບໍ່ໝັ້ນຄົງ” ໃນຫຼາຍຊົ່ວໂມງຫຼັງຈາກການບຸກໂຈມຕີໄດ້ຍຸຕິລົງ ໂຄສົກຂອງກອງທັບເຄັນຢາ ໄດ້ກ່າວໃນຖະແຫລງການວ່າ ພວກນັກໂຈມຕີ 5 ຄົນ ກໍໄດ້ຖືກສັງຫານເຊັ່ນກັນ ກຸ່ມຫົວຮຸນແຮງອາລ-ຊາບັບຂອງໂຊມາເລຍ ໄດ້ອ້າງເອົາຄວາມຮັບຜິດຊອບ ສຳລັບການໂຈມຕີດັ່ງກ່າວ ຕໍ່ຖານທັບທີ່ນຳໃຊ້ໂດຍທີມງານກອງທັບຂອງ ສະຫະລັດ ແລະເຄັນຢາ ເມກຄວັນດຳສາມາດແນມເຫັນໄດ້ ກຳລັງຜຸ່ງຂຶ້ນສູ່ທ້ອງຟ້າຈາກຖານທັບໃນເມືອງແຄມຝັ່ງທະເລ ລາມູ ຕັ້ງຢູ່ເລາະຕາມຊາຍແດນລະຫວ່າງ ເຄັນຢາ ແລະໂຊມາເລຍ ກອງບັນຊາການສະຫະລັດໃນພາກພື້ນອາຟຣິກາ ຫຼືທີ່ຮູ້ຈັກກັນຄື AFRICOM ໄດ້ຢັ້ງຢືນວ່າ ເມກຄວັນດຳບາງສ່ວນ ອາດເລີ້ມຕົ້ນມາຈາກການທຳລາຍຂອງອຸປະກອນຢູ່ຖານທັບນັ້ນ ສ່ວນກຸ່ມອາລ-ຊາບັບ ໄດ້ກ່າວໃນຖະແຫລງການ ວ່າ ຕົນໄດ້ເຂົ້າຄວບຄຸມສ່ວນນຶ່ງຂອງຖານທັບດັ່ງກ່າວ ແລະຕົນໄດ້ເຂັ່ນຂ້າພວກຄົນໃນການໂຈມຕີ ຜູ້ເຫັນເຫດການຄົນນຶ່ງ ທີ່ບໍ່ປະສົ່ງອອກຊື່ເພາະຢ້ານຖືກອາຄາດ ໄດ້ກ່າວຕໍ່ວີໂອເອ ກ່ຽວກັບວ່າ ເປັນຈັ່ງໃດ ລາວຈຶ່ງຕື່ນຂຶ້ນມາຍ້ອນສຽງລະເບີດແຕກຂຶ້ນຫຼາຍຄັ້ງ ຕິດຕາມມາດ້ວຍສຽງຍິງປືນເປັນເວລາຫຼາຍຊົ່ວໂມງ ຜູ້ກ່ຽວເວົ້າວ່າ “ພວກເຮົາໄດ້ຍິນສຽງລະເບີດແຕກຢ່າງແຮງ ຕອນປະມານ 4 ໂມງເຊົ້າ ໃນຕອນຕົ້ນ ພວກເຮົາຄຶດວ່າ ອັນນີ້ເປັນການລະເບີດ ທຳມະດາ ທີ່ພວກເຮົາໄດ້ຍິນຢູ່ໃນບໍລິເວນ ຕໍ່ຈາກນັ້ນ ພວກເຮົາໄດ້ເຫັນໄຟໄໝ້ ແລະຄວັນດຳໜາທຶບ ໃນຂະນະດຽວກັນຕໍ່ຈາກນັ້ນ ມັນກໍໄດ້ມິດງຽບໄປໃນຕອນເວລາ 6 ໂມງ ແລ້ວພວກເຮົາໄດ້ຍິນສຽງປືນບຸກໂຈມຕີ ຈົນຮອດເວລາ 8 ໂມງ ຊຶ່ງໃນເວລານັ້ນ ພວກເຮົາໄດ້ເຫັນເຮືອບິນລຳນຶ່ງ ຖິ້ມສິ່ງໃດສິ່ງນຶ່ງທີ່ເບິ່ງຄືກັບລູກລະເບີດຫຼາຍໜ່ວຍ ” ພວກທີ່ເຫັນເຫດການ ໄດ້ກ່າວຕໍ່ວີໂອເອ ວ່າຍັງມີກຳລັງຮັກສາຄວາມປອດໄພຫຼວງຫຼາຍຢູ່ໃນອ້ອມແອ້ມບໍລິເວນ ພວກເຈົ້າໜ້າທີ່ຮັກສາຄວາມປອດໄພ ສາມາດແນມເຫັນໄດ້ວ່າ ກຳລັງຂໍໃຫ້ພວກພົນລະເຮືອນບາງສ່ວນ ເອົາບັດປະຈຳຕົວອອກມາໃຫ້ເບິ່ງ